Спорт хъыбархэр
Шахматхэр
Къармэ Мажмудин япиплIым хохьэ
КIуэкIуэ Валерэ и цIэр зезыхьэ Къэбэрдей-Балъкъэр мэкъумэш университетым и къудамэу Тэрч куейм щыIэм щекIуэкIащ бэнэкIэ хуитымкIэ зэпеуэ. Абы кърихьэлIащ Ставрополь краймрэ Къэбэрдей-Балъкъэрымрэ я спортсмени 179-рэ, илъэси 7 — 17 ныбжьым хиубыдэу.
МахуитIкIэ екIуэкIа зэпеуэм Прохладнэ муниципальнэ щIыналъэм и «Колос» сабий-ныбжьыщIэ спорт школым и бэнакIуэу 9-м бжьыпэр щаубыдащ, 14-м етIуанэ, аргуэру 14-м ещанэ увыпIэхэр къахьащ.
Зэхьэзэхуэм щытекIуахэм ящыщщ ЦIагъуэ Хьэмидбий и гъэсэнхэу Еланский Леонард, ШанкIэ Аслъэнбэч, Вэрокъуэ Аслъэн, Къумахуэ Арсен, Курдыгъу Азэмэт, Мысрокъуэ Къантемыр, ПщыукI Темырлан сымэ, IутI Аслъэн и гъэсэнхэу Тхьэлыджокъуэ Ясинрэ Тхьэмокъуэ Хъусенрэ.
Уардэ Женя.
Параплан
Шэджэм аузым зыщагъасэ
КъБР-м Авиацэ псынщIэмкIэ и федерацэм и парадромыр гъэлъэтэныгъэ зэмылIэужьыгъуэхэм хуэщIа республикэм и утыку закъуэщ. Абы щрагъэкIуэкI зэхьэзэхуэхэр аэронавтикэмкIэ дунейпсо ассоциацэм и планым хагъэхьэ икIи дунейпсо мыхьэнэ егъуэт.
Шэджэм аузым щызэхашэ парапланеристхэм я фестивалхэм, зэхуэсхэм, нэгъуэщI спорт зэхьэзэхуэхэм, щIыуэпс телъыджэм дихьэх Урысейм и къалэхэм, нэгъуэщI къэралхэм я цIыху минхэр илъэс къэс зэхуашэс. Инструктор-IэщIагъэлI Шпак Александррэ Рудницкая Аннэрэ парапланеристхэр ягъасэ. «Лъэхъэнэ къэс цIыхуи 5-6 зыхэт гупым дадолажьэ. ЩIалэгъуалэр параплан спортым къыхыдошэ. Лъэтэн и пэ къихуэу, инструкторхэм Iэмал имыIэу дунейм и щытыкIэр къалъытэри парапланкIэ зызыIэтынухэм чэнджэщхэр ират. Гукъыдэж зиIэ балигъ дэтхэнэми, спорт зыгъэсэныгъэ куу имыIэми, парапланкIэ лъэтэну Iэмал иIэщ, — къыджиIащ Федерацэм и президент Мушкаев Марат.
ПарапланкIэ лъэтэным и лъэхъэнэр накъыгъэм и 1-м къызэIуахри, жэпуэгъуэм и кIэ хъуху йокIуэкI. бгылъэ щIыпIэм къыщылъэтыхьынымкIэ мэкъуауэгъуэ, бадзэуэгъуэ, шыщхьэIу мазэхэр нэхъыфIщ икIи парапланым метр 1000-кIэ зеIэтыф. Спорт зэхьэзэхуэ зэмылIэужьыгъуэхэр щрагъэкIуэкI накъыгъэ, фокIадэ, жэпуэгъуэ мазэхэм.
Шэджэм Синэмис.
БэнэкIэ хуит
Прохладнэдэсхэр ятокIуэ
Дон Iус Ростов къалэм щекIуэкIащ СССР-м щIыхь зиIэ и тренер Бондаревский Игорь шахмат псынщIэмкIэ и фэеплъ дунейпсо зэхьэзэхуэ. Абы хэтащ Къэбэрдей-Балъкъэрым и лIыкIуэхэу мызэ-мытIэу республикэм и чемпион хъуа Къармэ Мажмудинрэ Ким Павелрэ.
Псори зэхэту зэпеуэм кърихьэлIащ шахматисти 129-рэ. Абыхэм ящыщу 15-р дунейпсо гроссмейстерхэщ, 30-м щIигъур спортым и мастерхэщ. Апхуэдэу щыт пэтми, Къармэ Мажмудин ехъулIэныгъэ хъарзынэ зыIэригъэхьащ. Очко 11-м щыщу 7-р къихьри, 2 — 4-нэ увыпIэхэр ядигуэшащ дунейпсо мастерхэу Захаров Александррэ (Урысей) Игнатов Викторрэ (Украинэ). Ахэр зыхэта ветеранхэм я зэхьэзэхуэм Украинэм щыщ дунейпсо гроссмейстер Кузьмин Геннадий бжьыпэр щиубыдащ.
Ким Павел текIуахэмрэ саугъэт зыхуагъэфэщахэмрэ яхэхуакъым, ауэ и рейтингым пункт 25-кIэ хигъэхъуащ.
Гъэунэ Светланэ.
